Ivan Lihotský

BUĎ SÁM SEBOU

ŽI SVOJ ŽIVOT

Ukážka z elektronickej knihy

Ivan Lihotský

BUĎ SÁM SEBOU

Text copyright © 2018, Ivan Lihotský

Slovak edition © 2018, Ivan Lihotský

Všetky práva sú vyhradené. Nijaká časť tejto knihy sa nesmie reprodukovať mechanicky, elektronicky, fotokopírovaním alebo iným spôsobom rozširovania bez predchádzajúceho súhlasu majiteľov autorských práv.

ISBN 978-80-973162-0-4

Nevyhráme boj o nesmrteľnosť,

na to je náš súper príliš silný.

Ale to, ako život prežijeme,

ako si užijeme ten čas,

ktorý máme vymeraný je len na nás.

Návod na použitie.

Dostala sa ti do rúk moja kniha BUĎ SÁM SEBOU.

Neviem, či si si ju kúpil, dostal si ju od niekoho, komu na tebe záleží, alebo ju máš požičanú. V každom prípade je dobré mať SVOJU VLASTNÚ, pretože jej súčasťou je aj sedem cvičení určených IBA TEBE.

Čítaj pomaly, s uvedomením, premýšľaj nad myšlienkami, zapisuj si nápady. Nemusíš so mnou vo všetkom súhlasiť. Nemám v úmysle ťa poučovať. Chcem sa s tebou podeliť o moje názory a skúsenosti, o to, čo som na svojej ceste životom zažil, naučil sa, alebo odpozoroval.

Súčasťou knihy je aj 7 praktických cvičení. Nič zložité, náročné. Odporúčam Ti vypracovať si ich kvôli sebe. To čo ti dajú, čo ťa naučia používaj každý deň.

Mojou snahou je priniesť ti iný pohľad na život.

Mojou snahou je pomôcť ti zvládať výzvy, ktoré život prináša.

Mojou snahou je inšpirovať ťa, POVZBUDIŤ ŤA.

Budem rád, ak sa podelíš s tým, čo si prečítaš so svojimi blízkymi, keď to, čo ťa zaujme, posunieš ďalej. Poteší ma, keď sa o svoje názory a myšlienky podelíš so mnou.

Nájdi si čas pre seba, pohodlne sa usaď, uvoľni svoju myseľ a čítaj.

Tvoj život formujú tvoje myšlienky a korenia ho tvoje emócie.

Uži si ho.

Ivan Lihotský

PRVÁ

kapitola

Začni dnes,

nie zajtra

Dnes je tvoj Deň.

DNES je najdôležitejší deň v tvojom živote.

Teraz sa môžeš poškrabať za uchom a hovoriť si: Dnes? Dnes, že je najdôležitejší deň v mojom živote? To snáď nie! Veď sa nič extra nestalo, nič také úžasné, čo by zmenilo môj život alebo život mojej rodiny, svetové dejiny alebo medzigalaktické vzťahy... Priam cítim tvoju otázku: Ako to myslíš?

Na otázku, ktorý deň je najdôležitejší v tvojom živote, by som asi dostal odpoveď: keď som sa narodil, keď som sa vydávala, keď sa mi narodilo dieťa, keď som spravil štátnice, keď som sa vyliečil z ťažkej choroby. Prípadne: ešte som nič výnimočné nezažil, ešte ma to asi len čaká, keď budem úspešný, keď sa mi splnia sny, keď budem bohatý, slávny, keď schudnem.

Často práve tento, tak bežný pohľad, názor, že ten významný DEŇ v tvojom živote už bol, prípadne, že ešte len príde, má za následok, že nežiješ prítomným okamihom, ale len prežívaš. Mnohí sa obracajú do minulosti, v ktorej sa niečo úžasné alebo naopak príšerné stalo, alebo nestalo. Iní dúfajú a snívajú o tom, že príde krásny zajtrajšok.

Zamysli sa, čo takýto postoj spraví s vnímaním dneška.

Dni, ako je aj dnešok, tvoria tvoj život. Dni navonok obyčajné, naplnené prácou, oddychom, športom, leňošením, príjemnými stretnutiami alebo výzvami napĺňajú čas, ktorý máš pre svoj život vymedzený.

Ich prehliadaním riskuješ, že ti prekĺznu pomedzi prsty a nakoniec ti ostanú prázdne dlane a pocit prázdnoty.

Ak si dokážeš vychutnať a užiť každodenné zdanlivé maličkosti, pohodové, „bežné“ okamihy, prchavé chvíle šťastia a dobrého pocitu, tvoj život sa zmení na nádhernú jazdu. Nečakaj na niečo bombové, fantastické, brutálne, ale ži tu a teraz. To je kľúčom k pochopeniu, prečo práve aj dnešok je tvojím dňom s veľkým D. Niektoré dni, majú na smerovanie našich životov väčší vplyv ako iné. Dni, keď začneš realizovať svoje sny, nastúpiš na náročnú cestu zmeny, prekonáš hranice komfortnej zóny. Dni, keď stretneš toho správneho človeka, ktorý ťa pozitívne ovplyvní, nasmeruje.

Maratón začína štartom, ktorý je veľmi dôležitý a končí prebehnutím cieľovou páskou, čo je super dôležité. Medzi štartom a cieľom je zhruba štyridsaťdvatisíc krokov, a ak z nich vynecháš čo i len jeden, zastaneš meter pred cieľom. Každý jeden krok, každý jeden deň je dôležitý.

Nauč sa byť vďačný za všetko, čo ti život doteraz postavil do cesty. Buď ťa to potešilo, alebo ťa to niečomu naučilo. Pouč sa z minulosti a teš sa na zajtrajšok – ale ži dnes – TU A TERAZ.

Ak chceš prestať fajčiť, už DNES si nezapáľ, alebo si daj aspoň o cigaretu menej. Ak chceš schudnúť, už DNES si nalož menej na tanier a namiesto výťahu použi schody. Ak chceš dať do poriadku svoje vzťahy s priateľom, rodičmi, partnerkou, zavolaj im už DNES, stretni sa s nimi už DNES a otvorene sa porozprávajte.

DNES, NIE ZAJTRA.

Ak cítiš, že máš nejaký handicap, nedostatok, ktorý ti bráni byť lepším a dosahovať svoje ciele, kúp si knihu k danej problematike. Absolvuj školenie, rozvíjaj svoje schopnosti. Nájdi si mentora. Pracuj na svojom postoji.

Konaj.

Snívať o rozprávkovej krajine splnených prianí je síce pekné, ale urobiť aspoň jeden krok správnym smerom už dnes je rozhodujúce.

Už vieš ako som to myslel s tým super dneškom?

Teš sa z každého dňa, ktorý si dostal,

využi ho a posuň sa správnym smerom.

Smerom, kam mieria tvoje sny.

Dnes je TVOJ deň a ty si ho užiješ. S úsmevom na tvári.

Koniec ukážky

Table of Contents

Ivan Lihotský

BUĎ SÁM SEBOU

Návod na použitie.

PRVÁ kapitola

Začni dnes, nie zajtra

Dnes je tvoj Deň.

Zbav sa strachu

Máš právo robiť chyby

Osloboď svoju myseľ

Preber zodpovednosť

Nesnaž sa o dokonalosť

Šťastie si nosíš v sebe

BONUS